CELEX: 62014TN0578
Language: fi
Date: 2014-08-01 00:00:00
Title: Asia T-578/14: Kanne 1.8.2014 – VSM Geneesmiddelen v. komissio

29.9.2014   
            
            
               FI
            
            
               Euroopan unionin virallinen lehti
            
            
               C 339/26
            
         Kanne 1.8.2014 – VSM Geneesmiddelen v. komissio
   (Asia T-578/14)
   2014/C 339/31
   Oikeudenkäyntikieli: englanti
   
      Asianosaiset
   
   
      Kantaja: VSM Geneesmiddelen BV (Alkmaar, Alankomaat) (edustaja: asianajaja U. Grundmann)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               toteamaan, että komissio on lainvastaisesti jättänyt aloittamatta 1.8.2014 lähtien Euroopan elintarviketurvallisuusviranomaisen (EFSA) suoritettavana olevan kasviperäisten aineiden terveysväitteiden arvioinnin asetuksen (EY) 1924/2006 (1) 13 artiklan 3 kohdassa säädettyä menettelyä varten
            
         
               —
            
            
               vaihtoehtoisesti kumoamaan päätöksen, jonka väitetään sisältyvän 29.6.2014 päivättyyn komission kirjeeseen ja jolla jätettiin aloittamatta EFSAn suoritettavana oleva kasviperäisten aineiden terveysväitteiden arviointi 13 artiklassa säädetyssä menettelyssä ennen 1.8.2014.
            
         
      Oikeudelliset perusteet ja pääasialliset perustelut
   
   Kanteensa tueksi kantaja väittää, että asetuksen (EY) 1924/2006 (jäljempänä terveysväitteistä annettu asetus) 13 artiklan 3 kohdan mukaan Euroopan komissio oli velvollinen hyväksymään 31.1.2010 mennessä luettelon elintarvikkeissa käytettyjä aineita koskevista sallituista väitteistä. Tällaisen luettelon hyväksymistä valmisteltaessa Euroopan elintarviketurvallisuusviranomaisen (EFSA) tehtäväksi annettiin jäsenvaltioiden toimittamien väitteiden arviointi. Komissio ilmoitti kuitenkin syyskuussa 2010 lykkäävänsä ja tarkastelevansa uudelleen arviointimenettelyä kasviperäisiä aineita koskevien väitteiden osalta, jolloin EFSA lopetti tällaisten väitteiden käsittelyn. Komissio lykkäsi vain kasviperäisten aineiden arviointimenettelyä mutta ei muihin, kuten kemiallisiin aineisiin liittyvää menettelyä.
   Kantaja pyysi Euroopan komissiota 23.4.2014 päivätyllä kirjeellään määräämään EFSAn jatkamaan viipymättä elintarvikkeissa käytettyjä kasviperäisiä aineita koskevien terveysväitteiden arviointia, koska esillä oleva oikeudellinen lykkäys ja elintarvikkeissa käytettyjä kasviperäisiä aineita koskevien terveysväitteiden alan epävarmuus vaikuttavat huomattavasti sen toimintaan.
   Komissio ilmoitti kantajalle 19.6.2014 päivätyllä kirjeellään, että jäsenvaltiot ja sidosryhmät olivat ilmoittaneet sille erilaisista huolenaiheista ja ettei se aikonut tässä vaiheessa aloittaa kasviperäisiä aineita koskevien terveysväitteiden arviointia. Kantaja lähetti komissiolle 8.7.2014 päivätyn uuden kirjeen, jossa EFSAn suoritettavana olevan kasviperäisiä aineita koskevien terveysväitteiden arvioinnin aloittamisen määräajaksi asetettiin 31.7.2014. Komissio ei ole vastannut tähän kirjeeseen.
   Täten voidaan todeta, ettei Euroopan komissio ole laatinut täydellistä luetteloa elintarvikkeissa käytettyjä aineita koskevista sallituista terveysväitteistä terveysväitteistä annetun asetuksen 13 artiklan 3 kohdassa edellytetyllä tavalla. Terveysväitteistä annetun asetuksen 13 artiklassa ei ainoastaan aseteta selkeitä määräaikoja vaan siinä myös selkeästi määriteltiin menettelyt elintarvikkeissa käytettyjä aineita koskevista terveysväitteistä laadittavan luettelon hyväksymiseksi. Asetuksessa ei anneta Euroopan komissiolle lainkaan harkintavaltaa muuttaa menettelyvaiheita tai pidentää määräaikoja.
   Terveysväitteistä annetun asetuksen johdanto-osan yhdeksännen perustelukappaleen mukaan asetuksen tavoitteena on lisäksi vahvistaa ”kaikkiin – – väitteisiin sovellettavat yleiset periaatteet”. Tämä osoittaa selkeästi sen, että lainsäätäjän tarkoituksena ei ollut luoda eri arviointitasoja tietynlaisille aineille. Euroopan komission esittämiltä perusteluilta, jotka liittyvät kasviperäisiä aineita koskevien väitteiden arviointiin sovellettavaan erilliseen järjestelmään, puuttuu täten oikeudellinen perusta, ja ne ovat myös ristiriidassa asetuksen yleisten tavoitteiden kanssa.
   
      (1)  Elintarvikkeita koskevista ravitsemus- ja terveysväitteistä 20.12.2006 annettu Euroopan parlamentin ja neuvoston asetus (EY) N:o 1924/2006 (EUVL L 404, s. 9).